SAL sal uitspraak oor R1,16 miljard bestudeerArgieffoto Die Suid-Afrikaanse Lugdiens (SAL) het Woensdag gesê sy regskenners sal die uitspraak van die Johannesburgse hooggeregshof, dat SAL ŉ bedrag R1,16 miljard aan Comair moet oorbetaal vir skadevergoeding, bestudeer. Die hooggeregshof het bepaal dat SAL se aansporingskemas vir reisagente onmededingende gedrag was. SAL het gesê sy regskenners sal die uitspraak bestudeer en dan advies gee oor verdere regstappe. Comair het 14 jaar gelede SAL daarvan beskuldig dat hy ŉ aansporingskema vir reisagente ingestel het om die agente lojaal te hou teenoor die staatsbeheerde lugredery en mededingers is uitgesluit, ŉ oortreding van die Mededingingswet. Kragtens die uitspraak moet SAL ŉ bedrag van R554 miljoen plus rente teen 15,5% aan Comair oorbetaal, ter waarde van ongeveer R1,16 miljard. Tlali Tlali, woordvoerder van SAL, het gesê alhoewel hy nie die meriete van die saak in die media gaan debatteer nie, is dit ŉ saak wat spruit uit die periode tussen 1999 en 2005, wat deur die vorige bestuurspan ingestel is. Tlali het gesê al dié bestuurder het reeds intussen die lugredery verlaat en nuwe sakebestuurprosesse is ingestel om nakoming met alle relevante voorskrifte te verseker. “Die huidige bestuurspan is daarop gefokus om die onderneming om te draai en te verseker dat SAL so gou as moontlik kommersieel lewensvatbaar sal wees, mededingend sal wees en finansieel onafhanklik. Die Demokratiese Alliansie het intussen egter geëis dat SAL-voorsitter Dudu Myeni in die lig hiervan afgedank moet word. Alf Lees, woordvoerder van die DA, het gesê die R1,16 miljard is geld wat gespandeer kon word aan vaardigheidsontwikkeling vir die jeug. Hy het gesê die uitspraak is ŉ bevestiging van die DA se mening dat Myeni nie bekwaam is om die voorsitter van die SAL te wees nie, en dat haar heraanstelling as voorsitter totaal irrasioneel was. “Die minister van finansies kan nie nou meer voete sleep nie. Dit is nou tyd dat hy Myeni uit haar amp verwyder. Minister Gordhan moet ook aankondig dat SAL geprivatiseer sal word,” het Lees bygevoeg. SAL het reeds verliese van R4,7 miljard in 2014/2016 gely en ŉ verdere R1,8 miljard in die afgelope finansiële jaar.